Neyðarróp frá manning, ið er slept upp á fjall 19 mans stóra manningin á turkiska/russiska tangaskipinum Natig Aliyev, ið hevur ligið fyri akkeri í tríggjar vikur út fyri Skagen, eigur meira enn eina fjórðings miljón dollarar til góðar í ógoldnari løn. Uttan brennievni og proviant rópar manningin nú neyðarróp. ” Vit hava brúk fyri hjálp at fáa okkara løn og ferðaseðlar, so vit kunnu sleppa heim. Fleiri av manningini hava longu endað sínar sáttmálar”, stendur í neyðarrópinum frá russisku og ukrainsku manningini til danska umboðið hjá ITF, Morten Bach. ITF er altjóða flutningsarbeiðarafelagið. Sambært uppgerðunum hjá manningini skyldar reiðaríið, sum ikki hevur útgoldið løn í fýra mánaðir, meira enn 250.000 US dollarar í løn. Skipið kom sambært manningini til Ålbæk bugt fyri 21 døgum síðani, og liggur framvegis fyri akkeri. Síðani tá hava danskir myndugleikar verið umborð og gjørt arrest í skipinum, orsakað av ógoldnum rokningum. Skipið siglur undir maltesiskum flaggi. Sleppur ikki undan at gjalda” Tíbetur er manningin eftir seinastu uppstigingina í Maritime Labour Convention tryggjað tað, hon eigur til góðar, umvegis eina trygging, sum reiðarin ikki kann bera seg undan at tekna”, sigur ITF-umboðsmaðurin Morten Bach. Hann hevur ikki enn havt umstøður at fara umborð á tangaskipið, men er allatíðina í sambandi við manningina umvegis teldupost. Ymisk tiltøk eru nú sett í verk, so manningin í øllum førum fær mat og hita til hon kann fara heim. Danska Sjóvinnustýrið er farið inn í málið eftir áheitan frá ITF. Turkiska reiðaríið Palmali, sum hevur handilslig sambond við Russland, eigur skipið. Hetta er aðru ferð í fýra mánaðir, at ITF í Danmark noyðist at leggja upp í til tess at tryggja tilgóðahavandi løn til sjófólk í reiðarínum Palmali. Í oktober lá gasstangaskipið Masalli í Aarhus, har ITF-umboðsmaðurin Morten Bach var umborð og fekk trygd fyri 134.000 dollarum, sum manningin átti til góðar.